ORDE do 25 de setembro de 2007 sobre a aprobación definitiva da modificación puntual número 11 (modificación de aliñacións na avenida de Santiago, fixación de rasantes na rúa Río Barra e modificación da ordenación das áreas de repartición AR-06a-N e AR-06b-N) do Plan Xeral de Ordenación Municipal de Ourense.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 10/10/2007

O Concello de Ourense, ao abeiro do artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, solicita a aprobación definitiva do proxecto de modificación puntual nº 11 do Plan Xeral de Ordenación Municipal de Ourense.
I. Antecedentes.
1. O Concello de Ourense dispón dun Plan Xeral de Ordenación Municipal, aprobado definitivamente o 29 de abril de 2003, publicado no DOG nº 84, do 2 maio, e no BOP nº 144, do 25 de xullo de 2004.
2. O ámbito territorial afectado ten unha superficie aproximada de 4,74 ha e consta de dous espazos diferenciados:
-Solo urbano consolidado.
Presenta dous bloques cun certo grao de consolidación pertencentes á tipoloxía da ordenación aberta, con fronte á avenida de Santiago. A superficie é de 8.167,53 m2.
-Solo urbano non consolidado.
Consiste en dúas áreas de repartición de polígono único, denominadas AR-06a-N e AR-06b-N, as súas superficies nominais son 37.269 m2 e 2.021 m2, respectivamente.
3. A tramitación da modificación foi a seguinte:
-O expediente formulado polo concello foi sometido a informe previo á súa aprobación inicial previsto no artigo 85.1º da Louga, informe que non foi emitido.
-O Concello Pleno, en sesión ordinaria do 1 de setembro de 2006, aprobou inicialmente a modificación puntual nº 11 do PXOM de Ourense.
-O oficial maior do Concello de Ourense certifica que desde o 6 de setembro ao 6 de outubro de 2006 foi exposto o expediente no taboleiro de anuncios do concello.
-A aprobación inicial foi publicada nos diarios La Región e La Voz de Galicia o 8 de setembro de 2006 e no DOG nº 210, do 31 de outubro. Durante o período de exposición pública non se presentaron alegacións.
-Constan informes favorables do director xeral de Desenvolvemento Sostible, do 11 de outubro de 2006, do xefe da Unidade de Estradas de Ourense do Ministerio de Fomento, do 20 de outubro de 2006, e da Comisión Territorial de Patrimonio Histórico de Ourense, do 25 de outubro de 2006.
-O Concello Pleno, en sesión ordinaria do 12 de xaneiro de 2007, aprobou provisionalmente a modificación puntual nº 11 do PXOM de Ourense.
-O Concello de Ourense remitiulle o oficio ao Servizo de Urbanismo e Inspección Territorial de Ourense o 1 de marzo de 2007, co número de saída 5798, en que solicita a aprobación definitiva da modificación puntual nº 11 do PXOM de Ourense.
4. Por afectar zonas verdes previstas no planeamento vixente, conforme ao artigo 94.4º da Lei 9/2002, o expediente foi sometido á Comisión Superior de Urbanismo de Galicia, que en sesión do 12-7-2007 emitiu informe favorable.
II. Consideracións e fundamentación.
Con data do 20 de setembro de 2007, a Dirección Xeral de Urbanismo elevou un informe no cal se sinalan as seguintes cuestións:
1. O interese público da modificación xustifícase na necesidade de axustar as aliñacións á situación real das edificacións definindo as rasantes, de protexer o recinto do pazo afastando no posible as edificacións e recuperando o trazado actual do seu perímetro, de definir un novo trazado da vía norte de conexión entre as estradas de Santiago e de Vilar con rasantes axeitadas e de organizar e concretar os usos deportivos e de equipamentos previstos para satisfacer as necesidades do barrio de Eiroás.
A nova ordenación mellora a ordenación vixente para axustar as aliñacións á súa situación real, protexer o recinto do Pazo de Eiroás, por definir un mellor trazado da vía norte de conexión entre as estradas de Santiago e de Vilar, por diminuír lixeiramente a edificabilidade e por prever unha maior reserva de dotacións entre as que se inclúen os espazos libres. Por tanto considérase que a finalidade da modificación se axusta ao disposto no artigo 94.1º da Lei 9/2002.
2. A modificación proposta non supón unha diminución das dotacións nin unha maior intensidade de uso, polo que non é necesario establecer maiores reservas de equipamentos e de espazos libres dos establecidos polo plan xeral. De feito, a incidencia é de carácter positivo ao diminuír lixeiramente a edificabilidade e preverse unha maior reserva de dotacións entre as que se inclúen os espazos libres.
3. Os sistemas xerais plasmados no plan xeral non se modifican, a modificación limítase a realizar unha medición máis exacta dos recollidos no plan xeral, mantendo a reserva no subsolo para a execución do túnel pertencente á variante norte da circunvalación da cidade.
4. Cúmprense os requisitos legalmente establecidos para a clasificación de solo (artigos 11 a 15 e 95 da LOUG). Tamén se cumpren os límites de edificabilidade establecidos polo artigo 46 da LOUG para solo urbano non consolidado de uso residencial.
5. Na área de repartición AR-06a-N os espazos libres do sistema local pasan de 6.022 m2 a 7.503,20 m2, o que significa un aumento de 1.481,20 m2.
Pola súa vez, na área de repartición AR-06b-N os espazos libres do sistema local pasan de 987 m2 a 713,28 m2, que representa unha diminución de 273,72 m2.
No conxunto da zona afectada pola modificación puntual, os espazos libres aumentan 1.207,48 m2.
De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes
II. Resolución:
Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 11 (modificación de aliñacións na avenida de Santiago, fixación de rasantes na rúa Río Barra e modificación da ordenación das áreas de repartición AR-06a-N e AR-06b-N) do Plan Xeral de Ordenación Municipal do Concello de Ourense.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e as ordenanzas da modificación aprobada definitivamente.
Santiago de Compostela, 25 de setembro de 2007.
María José Caride Estévez
Conselleira de Política Territorial, Obras Públicas
e Transportes